વિદેશમાં તો સૌથી લાબું ચુંબન લેવા અંગેના વિક્રમ રચાય છે. છેલ્લો રેકોર્ડ એક થાઈ કપલના નામે છેતાલીસ કલાક ચોવીસ મિનીટ અને નવ સેકન્ડનો છે. જો કે ભારતમાં જે દિવસે આવી સ્પર્ધા થાય તે દિવસે આવી સ્પર્ધા પોતે જ એક વિક્રમ બની જશે. જો કે વિક્રમ માટે ચુંબન કરવું એ વ્યક્તિગત રેકોર્ડ માટે રમતા ક્રિકેટર જેવું કંટાળાજનક હોય છે. પાછું કિસ દરમિયાન ખાવા પીવા અને બીજી દૈનિક ક્રિયાઓ કરવાની છૂટ હોય છે, એટલે કિસ ચાલુ હોયને પેલી કોલ્ડ્રીંક પીતી હોય. ક્રિકેટમાં ખેલાડી લાંબી રમતમાં થાકે કે દોડી ન શકે તો રનર રાખે છે, પણ કિસના રેકોર્ડ કરવામાં સબ્સ્ટિટયૂટ ન ચાલે. આની સરખામણીમાં ઓફિસમાં થતાં ચુંબન ૨૦-૨૦ ક્રિકેટ મેચ જેવા તોફાની હોય છે. ટેબલ ટેનિસની રમતની જેમ ચુંબનની ક્યારેક સામસામે આપ લે થતી જોવા મળે છે. (ફિલ્મ વિરાસતમાં અનિલ-તબ્બુનું ગીત યાદ આવે છે?) તો ચુંબન દુરથી ગોળાફેંકની જેમ ફેંકવામાં પણ આવતાં હોય છે, જેને ફ્લાયિંગ કિસ કહે છે. અને અમુક ચુંબન એકતરફી હોય છે, એમાં લેનાર બેન સરકારી ઓફિસમાં અરજી સ્વીકારવા બેઠા હોય એમ એમનું ધ્યાન ક્યાંક બીજે જ ફરતું હોય છે, અને આવનાર અરજી નાખે એટલે યંત્રવત એ થપ્પો મારી દે છે!